次韵和象之夏夜作
作者：黄庶
朝代：宋

paragraphs: 大暑暴虐如惡酒，意思頹困不可醒。
日官我疑借炎熱，昊輪出火星熒熒。
霈然一雨翳晚景，庭樹洗出蜩螗聲。
微雲掃灑供夜坐，造化似解通人情。
清風明月作三友，趣君可買輕連城。
恍然身在沖泊域，目空萬狀遺骸形。
此特象之入詩國，句句鍛鍊爐鎚精。
窮微心到混沌側，高處意氣捫日星。
詰朝携詩示我讀，饑腸饞口逢珍烹。
義幽語險索究解，如手捕虎不敢停。
歸來牽勉拾餘思，魚目愧傍蟾蜍明。